Document ID: 31977D0727

ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Νοεμβρίου 1977 περί απορρίψεως του χαρακτηρισμού ως επιστημονικής της συσκευής με την ονομασία "Remco Dynaflect System"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ:
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί ατελούς, ως προς τους δασμούς του κοινού δασμολογίου εισαγωγής, αντικειμένων εκπαιδευτικού, επιστημονικού ή μορφωτικού χαρακτήρος (1),
τον κανονισμό (ΕΟΚ) αριθ. 3195/75 της Επιτροπής της 2ας Δεκεμβρίου 1975 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (2) και ιδίως τα άρθρα 4 και 5,
Εκτιμώντας:
ότι με επιστολή της 27ης Ιουνίου 1977 η Ιρλανδική Κυβέρνηση εζήτησε από την Επιτροπή να θέσει σε λειτουργία τη διαδικασία που προβλέπεται από τα άρθρα 4 και 5 του κανονισμού (ΕΟΚ) αριθ. 3195/75 προς το σκοπό του χαρακτηρισμού της συσκευής με την ονομασία "Remco Dynaflect System" ως επιστημονικής συσκευής και σ' αυτήν την περίπτωση, αν συσκευές ισοδυνάμου επιστημονικής αξίας κατασκευάζονται επί του παρόντος στην Κοινότητα-
ότι σύμφωνα με τις διατάξεις του άρθρου 4 παράγραφος 5 του κανονισμού (ΕΟΚ) αριθ. 3195/75, ομάδα εμπειρογνωμόνων αποτελουμένη από εκπροσώπους όλων των Κρατών μελών συνήλθε στις 24 Οκτωβρίου στα πλαίσια της Επιτροπής των Τελωνειακών Ατελειών προς το σκοπό εξετάσεως της προκειμένης περιπτώσεως-
ότι από αυτή την εξέταση προέκυψε ότι η εν λόγω συσκευή αποτελεί ένα ηλεκτρομηχανικό σύστημα προσαρμοσμένο σε ένα συνδεδεμένο ρυμουλκούμενο, που προορίζεται για τη μέτρηση των προκαλουμένων επί του εδάφους παραμορφώσεων στην επιφάνεια ή στο βάθος, με μια ενεργούσα κατά κάθετο φορά επί του εδάφους ισχυρή δύναμη- ότι ιδίως χρησιμοποιείται για να δοκιμάζουν την ανθεκτικότητα των δρόμων, αυτοκινητοδρόμων και διαδρόμων προσγειώσεως αεροσκαφών, από επιβαρύνσεις επαναλαμβανόμενες σ' όλες τις φάσεις της κατασκευής τους ή της συντηρήσεώς τους- ότι η συσκευή αυτή δεν έχει καμμία ιδιαίτερη διάταξη προς το σκοπό της ειδικής χρησιμοποιήσεώς της για επιστημονικούς σκοπούς- ότι απεναντίας πρόκειται για συσκευή δυναμένη σαφώς να χρησιμοποιηθεί σ' όλους τους τομείς της εμπορικής και βιομηχανικής παραγωγής και ότι, ως εκ τούτου, δεν δύναται να θεωρείται ως επιστημονική συσκευή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συσκευασία με την ονομασία "Remco Dynaflect System" δεν πρέπει να θεωρείται ως επιστημονική συσκευή.
Άρθρο 2
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 11 Νοεμβρίου 1977.

Labels: 3
1